יניב מזומן

יניב מזומן (נולד בשנת 1976) הוא מנכ"ל יד יצחק בן צבי מאז שנת 2022. בשנת 2007 ייסד את המכינה הקדם צבאית מיתרים-לכיש שהתרחבה לרשת מכינות באותו שם, והוא עמד בראשה עד שנת 2022. בשנים 2019–2022 כיהן מזומן כיושב ראש משותף של מועצת המכינות הקדם-צבאיות הציוניות-ישראליות לאחר שנבחר לתפקיד לשתי כהונות.

 ביוגרפיה 
נולד בטבריה למשפחה ותיקה בישראל. למד בישיבה התיכונית חיספין ובישיבת עתניאל.

בצה"ל שירת בחטיבת הצנחנים. לאחר פציעה במהלך שירותו, עבר לשרת בגלי צה"ל ככתב, עורך ומפיק.

בין השנים 1999–2000 ערך יומני בחירות ברדיו האזורי, ערך כתבות עבור התוכנית זמן ירושלים בערוץ 3, ולימד תקשורת בתיכון הרטמן ותיכון זיו.

במקביל ללימודי תואר ראשון ותעודת הוראה באוניברסיטה העברית ואחרי תום הלימודים, עסק מזומן בהוראת תקשורת ולימודי קודש בבית הספר מל"ד (מרכז לימודים דתי) לנפלטי מערכת החינוך, היה מחנך בבי"ס תיכון הימלפרב בשנים 2006–2007, ולימד תקשורת וכתיבה בישיבת ההסדר בעתניאל.

 לימודים 
מזומן הוא בעל תואר ראשון ותעודת הוראה בלימודי מזרח תיכון ויחסים בין-לאומיים באוניברסיטה העברית בירושלים

בשנים 2005–2007 למד מזומן לימודי הלכה בבית מורשה והשלים תואר שני בפילוסופיה יהודית באוניברסיטת בר-אילן בהנחיית פרופ' דניאל אברמס. נושא התזה לתואר שני היה "ארבעת המעשים שלפני ברכות השחר לרבי שלום מזרחי שרעבי".

בשנת 2013 סיים לימודי דוקטורט (PhD) במחשבת ישראל באוניברסיטת בן-גוריון בנגב. התיזה עסקה במקובל רבי שלום מזרחי שרעבי בהנחיית פרופ' בועז הוס ופרופ' יונתן מאיר. נושא עבודת הדוקטורט הוא "מקומן של כוונת התפילה של הרש"ש בתולדות הקבלה".

 מכינות קדם-צבאיות 
בשנת 2007 ייסד מזומן את המכינה הקדם-צבאית המעורבת "מיתרים לכיש" בקיבוץ בית גוברין. המכינה משלבת צעירים וצעירות מכלל החברה הישראלית – דתיים, חילונים ומסורתיים – ומקדמת דיאלוג, ערבות הדדית וחינוך לערכים. נכון ל-2024, יש למכינה שלוש שלוחות נוספות בקיבוץ דורות, בקיבוץ נחל עוז ובקיבוץ גבים, והיא הפכה לרשת מכינות מיתרים לכיש.

במבצע צוק איתן ב-2014 ספג קיבוץ נחל עוז פגיעות רבות של פצצות מרגמה, כאשר מאחת מהן נהרג ילד בן 4, דניאל טרגרמן הי"ד, והתושבים נאלצו להתפנות מהקיבוץ. בסיום המבצע, רצו החברים לפתוח מכינה קדם צבאית ביישוב במסגרת חזון לחיזוק ההתיישבות באזור עוטף עזה. מזומן נענה לפניית הנהלת קיבוץ נחל עוז וכך הוקמה השלוחה בנחל עוז. מזומן יזם ברשת המכינות תוכניות בוגרים, בית מדרש למבוגרים, ותוכנית לבעלי מוגבלויות.

בשנת 2019 נבחר מזומן ליו"ר מועצת המכינות הקדם צבאיות הציוניות-ישראליות, (בשיתוף) ובשנת 2021 נבחר לקדנציה שנייה. בתקופות כהונתו פעל מזומן לקדם יחד עם צוות המועצה הגדלת התקנים במכינות, ושיתוף אנשים עם מוגבלויות במכינות. בנוסף, יצר את סדרות השיעורים "סכוליון מתנאל" במסגרת קרן מתנאל, ועם קרן זו אף יזם סמינר שנתי לראשי המכינות. במאמרים בעיתונות ובהסכתים פעל מזומן כדי להסביר לציבור הרחב את חשיבותן של המכינות הקדם-צבאיות.

 יד יצחק בן צבי 
ב-2022 נבחר מזומן להיות המנהל הכללי של יד יצחק בן צבי, מוסד המעסיק כ-90 עובדים.

בניהולו של מזומן, ב-2023 לדוגמה, כללה פעילות המכון, בין השאר, פעולות בשני מכוניו. המכון לחקר ארץ ישראל ויישובה קיים תשעה כנסים וערבי עיון, 25 מפגשי חוקרים של מיזם ארבע ערי הקודש, 25 מפגשים של מיזם מלחמת יום הכיפורים, הוציא לאור שבעה ספרי מחקר, ארבעה גליונות קתדרה ושישה גליונות עת-מול.

מכון בן צבי לחקר קהילות ישראל במזרח הקים אתר לציון יום הגירוש והיציאה של היהודים מארצות ערב ואירן, חנך את קרן מורג-טלמון, קיים תשעה אירועים לקהל הרחב, הוציא לאור ארבעה ספרים, שלושה גליונות של כתב העת פעמים, כרך של הסדרה גנזי קדם, וכרך של הסדרה ספונות."סיכום 2023, עם הפנים לשנת 2024" מצגת סוף שנה להצגה למועצה הציבורית ולוועד המנהל.

בעקבות מלחמת חרבות ברזל, יזם מזומן את אירועי "רוח מן המצר – צמיחה מתוך משבר לאורך ההיסטוריה היהודית" הרצאות זום והסכתים לקהל הרחב. בנוסף, יזם מזומן את סדרת ההסכתים המצולמת "בין הקורות" שבה הוא משוחח בצריף הנשיא עם חוקרים וחוקרות מובילים בתחומם, על נושאים מעולמות ההיסטוריה של ארץ ישראל והעם היהודי.

 יצירה 
כחוקר, מחנך, מנהל חינוכי, ומנהל מחקר וחינוך מרבה מזומן להשתמש בפרסומים באמצעי מדיה שונים כדי להגיע לקהל שאתו הוא עובד ולציבור הרחב. הפרסומים שלו עוסקים במחקר מדעי, היסטוריה, ופובלציסטיקה. מזומן פרסם שלושה שירים באחד הגליונות הראשונים של כתב העת "משיב הרוח", בתקופה בה היה אחד מארבעת עורכי כתב העת. בנוסף, מזומן כתב ספר לימוד תלמוד לקהל הרחב יחד עם הרב עדין שטיינזלץ, כתב תסריט לסרט ההנצחה "דרכי לקודקוד" המגולל את סיפורו של , אשר צולם על ידי אחיו גיל מזומן. בעבודתו החינוכית עושה מזומן שימוש בראיונות מצולמים להעברת נושאי לימוד ומחקר.

 חיים אישיים 
נשוי לאביגיל, מהנדסת חומרים, בתם של ד"ר בת-שבע והרב מיכאל הרשקוביץ, והם מתגוררים ביישוב אליאב. בעבר התגוררו במשך שש שנים כמשפחה דתית יחידה בקיבוץ בית גוברין, עת הוקמה שם המכינה.

 קישורים חיצוניים 
ד"ר יניב מזומן- רשימת פרסומים.

 הערות שוליים 

קטגוריה:מכינה קדם-צבאית
קטגוריה:בעלי תואר דוקטור מאוניברסיטאות בישראל
קטגוריה:גלי צה"ל
קטגוריה:יד יצחק בן-צבי: אישים
קטגוריה:בית גוברין
קטגוריה:חבל לכיש
קטגוריה:בוגרי ישיבת עתניאל
קטגוריה:יישובים קהילתיים: אישים
קטגוריה:מועצה אזורית לכיש: אישים
קטגוריה:משפחת קטן
קטגוריה:ישראלים שנולדו ב-1976